החלק השני של הקליפ, צבר למעלה מ-10 מיליון צפיות.
אלעד מן
אלעד מן (נולד ב-19 באוגוסט 1976) הוא עורך דין, עיתונאי, ופובליציסט ישראלי.
ביוגרפיה.
מן נולד ברחובות לאב מהנדס חשמל ויזם בתחום ניהול המבנים, ואם, אחות במקצועה. למד בבית הספר היסודי שז"ר ובחטיבת הביניים על שם דה-שליט ברחובות וסיים את לימודיו התיכוניים בתיכון על שם בן-גוריון בנס ציונה. שירת בצה"ל במערך השליטה והבקרה בחיל הים על ספינות הטילים, ולאחר שנפצע במהלך השירות, השלים את שירותו בתחנת חוף ברצועת עזה (תל רידאן).
במהלך לימודיו בחטיבת הביניים, בשנת 1991, החל לימודי תואר ראשון במדעי החברה והרוח באוניברסיטה הפתוחה, עם התמקדות בתחום מדע המדינה והיחסים הבין־לאומיים. לאחר שחרורו מצה"ל למד משפטים ומנהל עסקים בשלוחה הישראלית של אוניברסיטת מנצ'סטר. שם, גם השלים לימודי מנהל עסקים בהתמחות במימון ושוק ההון.
למד לתואר שני במשפט מסחרי בתוכנית המשותפת לאוניברסיטת ברקלי ולפקולטה למשפטים באוניברסיטת תל אביב. בהמשך השלים כתיבת תזה שעסקה בזכות הייצוג הפוליטי של תאגידים והמשיך ללימודי דוקטורט במשפטים בתחום ניגודי עניינים.
כעיתונאי.
במקביל ללימודיו האקדמיים, בסוף שנות ה-90 ותחילת שנות ה-2000, היה כתב ב"רשת שוקן" מקבוצת "הארץ", ויצר כתבות מגזין, ספורט, ביקורת תרבות וחדשות. היה בעל טור בעיתון הכדורגל "ראשון" שפרסמה הרשת בתחילת שנות ה-2000.
בשנת 1999 ראיין מן את האלוף במילואים, אביהו בן נון, מפקד חיל האוויר לשעבר, שאמר לראשונה כי לדעתו רון ארד אינו בין החיים וכי גופתו לא תוחזר משום ששוביו התעללו בגופתו. מאוחר יותר הכחיש בן נון את הדברים.
בשנת 2018 הוביל מטעם עמותת הצלחה, ביחד עם מנכ"ל חדשות 10, גולן יוכפז, את חשיפת מבצע דרייפוס (טיבוע של אנייה אזרחית על ידי צוללת ישראלית במהלך מלחמת לבנון הראשונה). האירוע, שנחשף לראשונה על ידי אלוף-משנה מייק אלדר, היה אסור בפרסום במשך כ-35 שנה ופורסם רק לאחר עתירות לבג"ץ ולצנזורה. הפרסום זכה להדים רבים בתקשורת הערבית והבין־לאומית.
כעורך דין.
מן התמחה במשרדם של עורכי הדין פביאן סלמן ויצחק אבירם, בתחום התובענות הייצוגיות. הוסמך לעריכת דין בשנת 2002 ובשנת 2003 החל לפעול כעורך דין עצמאי. בשנת 2004 חבר לעורכי הדין יעל דולב ויאיר אולמרט. בשנת 2005 הוסמך כעורך דין (Solicitor) גם באנגליה וּויילס, וכחבר ה-law society of England &amp; wales.
בשנת 2006 הקים, יחד עם עורך הדין צביקה ברק, את משרד "מן-ברק עורכי דין ונוטריון".
נוסף על פעילותו כעורך דין, מרצה מן לדיני תקשורת ואתיקה עיתונאית באוניברסיטה הפתוחה, ולימד את הקורס "עיתונות משנה מציאות" בבית הספר לתקשורת במכללה למינהל. בשנים 2012–2013 היה ראש הקליניקה לאכיפה אזרחית ורגולציה בקריה האקדמית אונו.
פעילות ציבורית.
לאחר שעזב את תחום העיתונות, החל לכתוב כפרשן משפטי באתר "העין השביעית". מן היה אחד המייסדים בתחילת 2008 של עמותת הצלחה, המפעילה את האתר, ומאז הוא משמש כיועצה המשפטי הראשי. במרץ 2015 התמנה לתפקיד יו"ר העמותה. זאת, לאחר שהאתר נפרד מהמכון הישראלי לדמוקרטיה שהיה ביתו מיום הקמת העין השביעית, ובשנת 2015 עבר לאחריות ולניהול העמותה. מן משמש גם כפרשן המשפטי של האתר ואף מייצג אותו בהליכים משפטיים בהם הוא מעורב.
בין השנים 2015–2018 שימש מן כנציג ציבור במועצת העיתונות בישראל והיה חבר נשיאות המועצה. במסגרת פעילותו, דרש להפסיק את חברות ישראל היום במועצה. כהונתו לא הוארכה.
חיים אישיים.
מתגורר בהוד השרון עם אשתו רות ושלושת ילדיהם.
פיל סולאווסי
פיל סולאווסי (שם מדעי: Elephas celebensis) הוא מין נכחד של פילאי מהסוג פיל, שחי בין סוף הפליוקן לתחילת הפליסטוקן באינדונזיה. הוא התגלה באיים ג'אווה וסולאווסי, ותואר ב-1949 בידי החוקר הגרמני-אינדונזי דירק אלברט הויחר . במקור הוא נחשב למין של ממותה גמדית, אך התברר שהוא פיל אמיתי. מבנה החטים שהתגלו היו בעלי מבנה המתאים לפרטים צעירים (נאוטניה) או שהוא היה מאפיין של פילים ננסיים - דבר הגיוני בהתייחס לחיי הפיל באיים המבודדים.
מאחר שנמצאו מפיל זה רק שרידים מעטים ובעיקר של החטים והשיניים, השיוך המדויק שלו לא וודאי. כמה חוקרים סברו שהוא שייך לסוגים סטגוטטרבלודון או פרימלפס ולא לסוג פיל - בו כיום ישנו רק את הפיל האסייתי. ממבנה השיניים נראה שהגיע לחצי מגודל של ממותה או של פיל מודרני, במשקל של קרוב ל-2.5 טון. עם זאת השרידים בודדים וקשה להעריכם.
פיל זה התקיים לאורך הפליוקן ותחילת הפליסטוקן ונכחד במשך הפליסטוקן.
Bang Bang Bang
Bang Bang Bang (בעברית: באנג באנג באנג) הוא סינגל שיווקי שהוקלט על ידי להקת הפופ האמריקאית סלינה גומז &amp; הסצנה. השיר יצא לאור ב-7 ביוני 2011, כסינגל השיווקי הראשון והיחיד מתוך האלבום, When the Sun Goes Down.
השיר הגיע למקום ה-94 במצעד הבילבורד הוט 100.
רקע וכתיבה.
השיר נכתב על ידי טובי גד, מלאני סמית ופריסילה רינה, הולחן על ידי טובי גד והופק על ידי טובי גד. בסמוך לצאתו, עלו ספקולציות שונות שדיברו על כך שהשיר הושפע מיחסיה הקודמים של סלינה גומז עם זמר הפופ ניק ג'ונאס ובן הזוג שלה לשעבר, ג'סטין ביבר.
בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-9 מיליון השמעות.
קרחון אפולו
קרחון אפולו (באנגלית: Apollo Glacier) הוא קרחון, בחוף באומן בארץ גרהאם בחצי האי האנטארקטי, שבאנטארקטיקה.
אורכו של הקרחון 17 קילומטרים.
שיא גובהו של הקרחון 1,055 מטרים מעל פני הים.
הקרחון זורם לכיון צפון-מזרח, ונשפך אל חלקו התחתון של קרחון אפרודיטה, 4 קילומטרים ממזרח לחוף חצי האי האנטארקטי (שם נשפך קרחון אפרודיטה אל הים).
היסטוריה.
גילוי ומיפוי הקרחון.
חלקו התחתון של הקרחון מופה לראשונה על ידי וו. ל. ג'י. יוארג, בהתבסס על תצלומי אוויר שצילם סר הוברט וילקינס בדצמבר 1928 ועל תצלומי אוויר שצילם לינקולן אלזוורת' בנובמבר 1935.
לאחר מכן צולם הקרחון על ידי משלחת החקר האנטארקטית רון בדצמבר 1947 (צילום אוויר טרימטרוגון).
בנובמבר 1960 נסקר הקרחון על הקרקע באופן גס על ידי סקר שטחי חסות איי פוקלנד.
מקור השם.
שמו של הקרחון ניתן לו על ידי הוועדה המייעצת לשמות אנטארקטיים של בריטניה.
הקרחון נקרא על שמו של האל אפולו, אל הנוער והיופי הגברי במיתולוגיה היוונית.
עברית קשה שפה
עברית קשה שפה הוא פזמון שכתב דן אלמגור, הלחין יאיר רוזנבלום וביצעו רבקה מיכאלי ויוסי בנאי, ויצא לאור בשנת 1973.
רקע.
השיר בוצע כדואט של מיכאלי ובנאי. הם מגלמים עולים חדשים שלומדים באולפן ללימוד עברית ומתקשרים ביניהם בעברית משובשת.
אלמגור כתב את השיר בעקבות מפגש עם חבר עולה חדש מארצות הברית, שציין בפניו שבאולפנים ללימוד עברית שבהם לומדים יחד עולים מאותה ארץ מוצא, הלימוד פחות יעיל כיוון שהם מרבים לתקשר בשפת אמם, לעומת אולפנים בהם לומדים עולים מארצות שונות, אשר נאלצים לתקשר ביניהם בעברית בלית ברירה. אלמגור החל לכתוב שיר שעוסק בשני עולים חדשים (גבר ואישה) המשוחחים ביניהם בעברית, אך משבשים את חוקי השפה. השיר מדגיש את הקושי של גיבוריו לשוחח בעברית תקנית, ומספר גם על ההתמודדות עם הביורוקרטיה של הסוכנות היהודית, ועל הרומן המתפתח בין שני המשוחחים, שסופו האופטימי: "מחר לגור לא יותר לבד / אני עם אתה / גם כן אני עם את".
מיכאלי ובנאי ביצעו את השיר במופע הבידור המשותף שלהם "נישואין נוסח גירושין" שזכה להצלחה רבה על הבמות.
השיר דורג במקום הרביעי במצעד הפזמונים השבועי של הגל הקל.
מקוללת (סדרת טלוויזיה)
We Own the Night Tour
We Own the Night Tour הוא סיבוב ההופעות השלישי והאחרון של הלהקה האמריקאית סלינה גומז &amp; הסצנה. סיבוב ההופעות החל ב-24 ביולי 2011 והסתיים ב-11 בפברואר 2012. סיבוב הופעות זה התקיים שנה לאחר סיבוב ההופעות "A Year Without Rain Tour" שהחל ב-20 באוקטובר 2010.
סיבוב ההופעות נועד על מנת לקדם את האלבום When the Sun Goes Down.
רשימת השירים.
הדרן
קרחון אפרודיטה
קרחון אפרודיטה (באנגלית: Aphrodite Glacier) הוא קרחון, בחוף באומן בארץ גרהאם בחצי האי האנטארקטי, שבאנטארקטיקה.
אורכו של הקרחון 28 קילומטרים.
שיא גובהו של הקרחון 1,035 מטרים מעל פני הים.
הקרחון הזורם צפונה לאורך החוף המזרחי של חצי האי האנטארקטי, 6 קילומטרים ממערב לנונאטאק ויקטורי.
קרחון אפולו מהווה יובל של קרחון אפרודיטה, ונשפך אל קרחון אפרודיטה 4 קילומטרים מקו החוף חוף חצי האי האנטארקטי.
היסטוריה.
גילוי ומיפוי הקרחון.
חלקו התחתון של הקרחון מופה לראשונה על ידי וו. ל. ג'י. יוארג, בהתבסס על תצלומי אוויר שצילם סר הוברט וילקינס בדצמבר 1928, ועל תצלומי אוויר שצילם לינקולן אלזוורת' בנובמבר 1935.
לאחר מכן צולם הקרחון על ידי משלחת החקר האנטארקטית רון בדצמבר 1947 (צילום אוויר טרימטרוגון).
בנובמבר 1960 נסקר הקרחון על הקרקע באופן גס על ידי סקר שטחי חסות איי פוקלנד.
מקור השם.
שמו של הקרחון ניתן לו על ידי הוועדה המייעצת לשמות אנטארקטיים של בריטניה.
הקרחון נקרא על שמה של האלה אפרודיטה, אלת האהבה במיתולוגיה היוונית.
הצהרת פומפאו
הצהרת פומפאו היא הצהרה מיוחדת שמסר מזכיר המדינה של ארצות הברית מייק פומפאו בנובמבר 2019, ובה הודיע על שינוי בגישת הממשל האמריקאי להתנחלויות הישראליות בגדה המערבית (יו"ש), ודחיית הגישה לפיה ההתנחלויות מנוגדות מטבען לחוק הבינלאומי.
בהצהרה התייחס פומפאו לשינויים שחלו במהלך השנים בהתייחסות הממשל האמריקאי להתנחלויות, והבהיר כי ממשל הנשיא טראמפ הופך בזאת את גישת ממשלו של הנשיא ברק אובמה לנושא.